wagi'

wagi' (太陽) qaniy hya' ga lalu' na cyux maku' kya babaw na kayal, nanu' yasa qu mutuw msaysyuw mhtuw babaw kayal mwah psyax ita' squliq babaw rhzyal qaniy. nma' ini' kzyan na wagi' kin mkilux ru kinsmyax ga, kya qutux pintkaykay' na kinbkaysan sraral.

sraral sraral balay mga, minsazing qu wagi' niya' hma, yalaw gi sazing qu wagi' niya' ru yasa siy psaysyuw mhtuw babaw kayal mru, yasa siy kqlyan krayryax , ru yasa siy kkilux krayryax qu kayal niya' ma, maymaw ini' bqbaqiy na squliq maha qaynu' qu hhngawan m'abi' na squliq, ru qaynu' qu pptzyuwagan, yalaw gi yasa siy kkilux krayryax ru ana kwara' qqhuniq uziy lga, wal siy 'ngaygyut mkzyay' lru ana ka tnubux naha' uziy lga, ini' gbku' uziy la. nanu' yasa qu mkayal kwara' qu nnbkos maha, aki' hmswa' twanay ta' sa mtlaylawkah na mrkyas musa' smbu' na pnayluq, kuna yasa la blaq cikay! nanu' swazyaw naha' sa cyugal mtlaylawkah na mrkyas musa' smbu' squ wagi' qasa. nanu' wayal balay qu cyugal hi' qasa, ruw ki'a balay pira' kinbsyaq 'nusa' naha' lga, nya mbzinah qalang lawzi lma, ana ga taqu 'nyal qasa lmga, nyuw siy 'n'atu' nbkis kwara' naha' lma, sawn kasa lga, mkayal lawziy qu nnbkis na 'tayal maha, twanay ta' lawzi musa' smbu' wagi' maha mkayal, ru bzyagan naha' sa giway lawkah balay hi' na cyugal mrkyas musa' lawziy, aw' lga, taqu cyugal hi' qani ga, siy ptbuci' mpanga' qutux laqi' yabut musa' ma, ru taqu wayal qasa mga, yasa siy aras yutak niqun naha' tqtuqiy, ru bilan naha' pbuling syaw tuqiy kwara' qu qpuri' na yutak, gi aki' hmbku' ru kuna yasa la nniqun naha' iy mbzinah mwah babaw niya' maha lmnglung.

sawn kasa lga, ini' baqiy llpgan maha pira' kawas pinhknyan naha' la, ru siy shnga' kin nbkis lqu minpanga' sa 'laqi' ka cyugal hi' qasa, ru wal mhuqil kwara' naha' la, nanu' yaqu pnanga' naha' ka 'laqi' qasa qu smzyunaw sa mrkyas qasa musa' smbu' wagi' la. ini' baqiy sa pira' qawas lawziy pinhkngan naha' lga, siy kta tayhuk balay squ syaw balay na rhzyal ka tayax nanak ru ms'ubah qu rhzyal qasa, yaniy balay qu sawn yaba' ta' maha musa mhtuw sqani qu wagi' lma. ru 'nblayqun naha' kmagaw qu qqbzyangan naha', ru mhngaw cikay yaqu nnaga' naha' hhtuw na wagi' qasa lma.

ktan balay min'aring mhtuw qu wagi' qasa lmga, nyuw balay siysyax rawziq snyaxan niya' ma, ru siy naha' lpnganiy sa kska' balay rqyas na wagi' qu playluq niya, ru siy naha' balay pshbyaciy mucing qhzyang naha' qu bhuniq naha', ru sat! sawn naha' malax qu lilang na pnayluq, wal maha satx~! qu pnayluq, ruw bsyaq hazi' lmga, siy kta' ka paws~! cyux maha psbka' lqu wagi' qasa lma, taqu kay' qasa lga, wal siy kktalax kwara' qu babaw kayal ma, ini' ptkaykwa' mgyay qu saxa ka smnbu' sa wagi' qasa mruw, wal siy 'pxiy 'mumuk na ramu' na wagi' qu saxa' qasa hya' lma, ga rima' wal tkmu' sa snasaw naha' ka hinngawan naha' qu rrusa' hya' lma, nanu' laha' nanak qu wal thuzyay mbzinah squ qalang naha' lma. taqu kay' maha rmnpus qu ramu' na wagi' qasa lmga, kya qu wal niya' 'mukan lga, wal maymaw mtalah rngu' smuling kinmkilux na ramu' na wagi' qasa ma, nanu' qu wal mkrpus babaw kayal hya' lmga, yasa qu nyuw ta' ktan ka bbzngah qasa lma, nanu' qu wal bun ka wagi' qasa lmga, aring kya ini' ksyax pinsyax niya' lru, yasa qu wal m'byacing ka nyux ta' ktan misuw qani la.

nanu' aring kya qu maki' lqu qlyan squ gbyan qani lru, blaq kwara' uzi pinbahuw na squliq babaw rhzyal qani lma. nanu' mwah qalang lqu rrusa' ka mnwah smbu' wagi' qasa lmga, nyuw siy 'n'atu' hmawku' ru plquy' kwara' saaynunux naha' lma.

zyuwaw na:Squliq Atayal